LT Europos Sąjungos oficialusis leidinys L 279/10

KOMISIJOS REGLAMENTAS (ES) Nr. 1004/2013

2013 m. spalio 15 d.

kuriuo dėl didžiausios leidžiamosios 8-hidroksichinolino, cikloprokonazolio, ciprodinilo, fluopiramo, nikotino, pendimetalino, pentiopirado ir trifloksistrobino likučių koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji pendimetalino ir trifloksistrobino likučių koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Cikloprokonazolio, ciprodinilo, fluopiramo, nikotino ir pentiopirado DLK nustatyta Reglamento (EB) Nr. 396/2005 III priedo A dalyje. Konkreti 8-hidroksichinolino DLK nebuvo nustatyta Reglamento (EB) Nr. 396/2005 II ir III prieduose, ir medžiaga nebuvo įtraukta į to reglamento IV priedą, taigi taikoma numatytoji 0,01 mg/kg vertė;

(2) vadovaujantis procedūra, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos 8-hidroksichinolino, DLK, kad šį produktą būtų galima naudoti pomidorams apsaugoti;

(3) pateikta paraiška leisti naudoti ciprokonazolį aguonų ir sėjamosios judros sėkloms apsaugoti. Pateikta paraiška leisti naudoti ciprodinilą ridikams ir moliūginių šeimos daržovėms (nevalgoma luoba) apsaugoti. Pateikta paraiška leisti naudoti pendimetaliną gelteklėms, gumbiniams salierams, griežčiams, ropėms, salierams ir žolelių užpilams (šaknys) apsaugoti. Pateikta paraiška leisti naudoti trifloksistrobiną pupelėms (su ankštimis) apsaugoti;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir pateikė Komisijai vertinimo ataskaitas;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(6) Tarnyba pagrįstose nuomonėse padarė išvadą, kad pateikti duomenys apie ciprokonazolio naudojimą garstyčių ir sėjamosios judros sėkloms apsaugoti yra pakankami, kad būtų nustatyta nauja DLK, skirta tik šiaurinei ES daliai. Tarnyba padarė išvadą, kad pateikti duomenys apie pendimetalino naudojimą gumbiniams salierams, griežčiams, ropėms ir salierams apsaugoti nėra pakankami, kad būtų nustatyta nauja DLK;

(7) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai, ir pareiškėjų prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų žemės ūkio augalų nekelia pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);

(8) pareiškėjas pateikė papildomų duomenų dėl pentiopirado, patvirtinančių, kad pentiopirado metabolizmas genetiškai modifikuotose kultūrose yra panašus kaip ir tradicinėse kultūrose. Norint išvengti prekybos kliūčių saulėgrąžų sėklų, rapsų sėklų, sojos pupelių ir vilnamedžių sėklų importui, būtina nustatyti didesnę DLK. Todėl Reglamento (EB) Nr. 396/2005 III priedo A dalyje turėtų būti nustatytos šiems produktams skirtos naujos DLK;

(9) Reglamentu (ES) Nr. 270/2012 (3) keletui produktų iki 2013 m. gruodžio 31 d. buvo nustatytos laikinosios fluopiramo DLK, kol nebus pateikti papildomi duomenys apie likučius. 2012 m. gruodžio 17 d. tokie duomenys buvo pateikti Vokietijai, kuri yra šios medžiagos vertinimą atliekanti valstybė narė. Tam, kad vertinimą atliekanti valstybė narė turėtų pakankamai laiko šiems duomenims įvertinti ir vertinimo ataskaitai parengti, Taryba – ataskaitai įvertinti, o Komisija – sprendimui priimti, tikslinga pratęsti tų DLK taikymą dvejiems metams nuo šio reglamento paskelbimo;

(10) Reglamentu (ES) Nr. 812/2011 (4) arbatžolėms, žolelių užpilams, prieskoniams, erškėtuogėms ir šviežioms prieskoninėms žolėms iki 2013 m. rugpjūčio 14 d. buvo nustatytos laikinosios nikotino DLK, kol nebus pateikti ir įvertinti nauji duomenys ir informacija apie natūralų nikotino buvimą arba susidarymą šiuose produktuose. Komisijai buvo pranešta apie atliekamą mokslinių tyrimų projektą, kuriuo siekiama ištirti šiose kultūrose esančio nikotino šaltinius. Atsižvelgiant į numatomą tyrimo trukmę ir siekiant suteikti Komisijai pakankamai laiko sprendimui priimti, tikslinga pratęsti tų DLK taikymą trejiems metams nuo šio reglamento paskelbimo dienos;

(11) remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, laikoma, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) teisinio tikrumo sumetimais nuostatos dėl nikotino turėtų būti taikomos nuo 2013 m. rugpjūčio 15 d.;

(14) šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Tačiau nuo 2013 m. rugpjūčio 15 d. jis taikomas erškėtuogėms (kodas 0154050), šviežioms prieskoninėms žolėms (kodas 0256000), arbatžolėms (kodas 0610000), žolelių užpilams (kodas 0630000) ir prieskoniams (kodas 0800000), kuriuose yra nikotino.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2013 m. spalio 15 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) EMST ataskaitos pateikiamos svetainėje http://www.efsa.europa.eu:

Reasoned opinion on the modification of the existing MRL for 8-hydroxyquinoline in tomatoes (Pagrįsta nuomonė dėl pomidorams nustatytos 8-hidroksichinolino DLK keitimo). EFSA Journal 2013;11(5):3224 [20 pp.]. doi:10.2903/j.efsa.2013.3224.

Reasoned opinion on the modification of the existing MRLs for cyproconazole in mustard seed and gold of pleasure (Pagrįsta nuomonė dėl garstyčių ir sėjamosios judros sėkloms nustatytos ciprokonazolio DLK keitimo.) EFSA Journal 2013;11(4):3194 [26 pp.]. doi:10.2903/j.efsa.2013.3194.

Reasoned opinion on the modification of the existing MRLs for cyprodinil in radishes and cucurbits inedible peel. (Pagrįsta nuomonė dėl ridikams ir moliūginių šeimos daržovėms (nevalgoma luoba) nustatytos ciprodinilo DLK keitimo.) EFSA Journal 2013;11(4):3184 [24 pp.]. doi:10.2903/j.efsa.2013.3184.

Reasoned opinion on the modification of the existing MRLs for pendimethalin in various crops. (Pagrįsta nuomonė dėl įvairioms kultūroms nustatytos pendimetalino DLK keitimo.) EFSA Journal 2013;11(5):3217 [27 pp.]. doi:10.2903/j.efsa.2013.3217.

Reasoned opinion on the modification of the existing MRL for trifloxystrobin in beans with pods. (Pagrįsta nuomonė dėl pupelėms (su ankštimis) nustatytos trifloksistrobino DLK keitimo. EFSA Journal 2013;11(4):3199 [24 pp.]. doi:10.2903/j.efsa.2013.3199.

(3) OL L 89, 2012 3 27, p. 5.

(4) OL L 208, 2011 8 13, p. 1.